FI Euroopan unionin virallinen lehti CE 259/101

Zimbabwe

P6_TA(2008)0184

Euroopan parlamentin päätöslauselma 24. huhtikuuta 2008 Zimbabwesta

(2009/C 259 E/18)

Euroopan parlamentti, joka

— ottaa huomioon 16. joulukuuta 2004 (1), 7. heinäkuuta 2005 (2), 7. syyskuuta 2006 (3) ja 26. huhtikuuta 2007 (4) antamansa Zimbabwea koskevat päätöslauselmat,

— ottaa huomioon 18. helmikuuta 2008 hyväksytyn neuvoston yhteisen kannan 2008/135/YUTP (5), jolla yhteisessä kannassa 2004/161/YUTP Zimbabween kohdistettujen rajoittavien toimenpiteiden voimassaoloa jatketaan 20. helmikuuta 2009 saakka,

— ottaa huomioon Lusakassa 12. huhtikuuta 2008 pidetyn eteläisen Afrikan kehitysyhteisön (SADC) hätähuippukokouksen,

— ottaa huomioon työjärjestyksen 115 artiklan 5 kohdan,

A. ottaa huomioon, että Zimbabwen lakiasäätävän kokouksen, Zimbabwen senaatin, presidentin ja paikallishallinnon elinten vaalit pidettiin 29. maaliskuuta 2008,

B. ottaa huomioon, että presidentinvaalien tuloksia ei ole vielä julistettu ja että Zimbabwen parlamenttivaalien tuloksiakaan ei ole vielä julkaistu täydellisesti,

C. ottaa huomioon, että Zimbabwen ylioikeus (High Court) hylkäsi 14. huhtikuuta 2008 Demokraattisen muutoksen liike (MDC) -nimisen oppositioryhmän Zimbabwen vaalilautakunnalle esittämän kiireellisen pyynnön julkistaa presidentinvaalien tulokset,

D. ottaa huomioon, että Zimbabwen vaalilautakunta ilmoitti 12. huhtikuuta 2008 laskevansa äänet uudelleen 23:ssa presidentinvaalien vaalipiirissä, joissa hallitseva puolue Zanu-PF oli kyseenalaistanut tuloksen,

E. ottaa huomioon, että YK:n pääsihteeri Ban Ki-moon kehotti edellä mainitussa SADC:n huippukokouksessa Lusakassa julkaisemaan presidentinvaalien tulokset mahdollisimman nopeasti ja varoitti koko demokratia-käsitteen olevan Afrikassa vaarassa,

F. ottaa huomioon, että SADC on vaatinut vaalitulosten tarkistamista ja julkaisemista nopeasti ja laissa säädetyn menettelyn mukaisesti,

G. ottaa huomioon, että hallinto on jälleen kerran kohdellut oppositiota väkivaltaisesti,

1. vaatii, että Zimbabwen kansan demokraattisia toiveita on kunnioitettava; kehottaa kaikkia niitä, jotka haluavat edesauttaa Zimbabwen tulevaisuutta, tekemään yhteistyötä demokraattisen muutoksen taustavoimien kanssa;

2. kehottaa Zimbabwen vaalilautakuntaa julkaisemaan välittömästi kaikki alkuperäiset vaalitulokset, sillä viivyttely aiheuttaa levottomuutta ja pohdintoja, jotka vaarantavat rauhan, poliittisen vakauden ja Zimbabwen demokraattiset tulevaisuudennäkymät;

3. onnittelee Zimbabwen vaalien tukiverkoston kansalaisjärjestöjä niiden valtavasta työstä tuhansien tarkkailijoiden lähettämiseksi ympäri maata ja niiden tekemien ovensuukyselyjen julkaisemiseksi;

4. rohkaisee pontevasti Zimbabwen hallitusta noudattamaan demokratian periaatteita, ihmisoikeuksia ja oikeusvaltion periaatteita koskevia omia sitoumuksiaan, jotka se on antanut SADC:n perustamissopimuksen ja sen pöytäkirjojen, Afrikan unionin perustamisasiakirjan, ihmisoikeuksia ja kansalaisoikeuksia koskevan afrikkalaisen peruskirjan ja Afrikan kehitystä edistävän uuden kumppanuuden allekirjoittajana;

5. onnittelee SADC:tä siitä, että se piti hätähuippukokouksena 12. huhtikuuta 2008, ja pitää myönteisenä kokouksen johtajien antamaa tiedonantoa, jossa nämä vaativat julkaisemaan presidentinvaalien tulokset nopeasti;

6. toteaa tyytyväisenä, että Etelä-Afrikan hallitseva puolue, Afrikan kansallisen kongressin puolue, on hiljattain myöntänyt Zimbabwen olevan nyt kriisitilassa, ja uskoo tämän johtavan myönteisiin toimiin;

7. vaatii painokkaasti Afrikan unionia käyttämään hyviä suhteitaan, jotta Zimbabwen kriisi saataisiin ratkaistua nopeasti ja myönteisesti;

8. tuomitsee jyrkästi vaalien jälkeiset poliittiset väkivaltaisuudet ja ihmisoikeuksien rikkomukset, jotka kohdistuvat oppositiopuolueiden kannattajiin;

9. pahoittelee, että noin kymmenen ulkomaalaista toimittajaa on pidätetty viime viikkoina, ja vaatii poistamaan välittömästi kaikki lehdistön- ja kokoontumisvapauteen kohdistetut rajoitukset ja päästämään ulkomaalaiset uutistoimistot esteettömästi Zimbabween; vaatii lisäksi vapauttamaan välittömästi ne 36 kansalaista, jotka pidätettiin vaalitulosten julkaisemisen viivästymistä vastustaneen rauhanomaisen mielenosoituksen aikana;

10. onnittelee Etelä-Afrikan telakkatyöläisiä siitä, että he kieltäytyivät purkamasta kiinalaisesta An Yue Jiang -rahtialuksesta aseita, jotka oli tarkoitettu Zimbabwen turvallisuusjoukoille; kehottaa kaikkia SADC-maita kieltäytymään An Yue Jiang -aluksen rahdin purkamisesta kaikissa satamissaan;

11. kehottaa Kiinan hallitusta lopettamaan aseidenviennin Zimbabween ja määräämään An Yue Jiang -aluksen palaamaan välittömästi Kiinan aluevesille;

12. kehottaa neuvostoa varmistamaan, että kaikki jäsenvaltiot soveltavat tiukasti voimassa olevia rajoittavia toimenpiteitä;

13. kehottaa neuvostoa ja komissiota nopeuttamaan toimenpidepaketin valmistelua, taloudellinen hätäapu mukaan luettuna, joka otetaan käyttöön heti kun demokraattinen muutos on tapahtunut Zimbabwessa, ja koordinoimaan tällaisia toimia laajemmassa kansainvälisessä yhteisössä;

14. kehottaa puhemiestä välittämään tämän päätöslauselman neuvostolle, komissiolle, jäsenvaltioiden hallituksille ja parlamenteille, G8-maiden hallituksille, Zimbabwen ja Etelä-Afrikan hallituksille ja parlamenteille, Kansainyhteisön pääsihteerille, Yhdistyneiden Kansakuntien pääsihteerille, Afrikan unionin komission ja toimeenpanevan neuvoston puheenjohtajille, yleisafrikkalaiselle parlamentille sekä eteläisen Afrikan kehitysjärjestön (SADC) pääsihteerille ja sen jäsenmaiden hallituksille.

(1) EUVL C 226 E, 15.9.2005, s. 358.

(2) EUVL C 157 E, 6.7.2006, s. 491.

(3) EUVL C 305 E, 14.12.2006, s. 263.

(4) EUVL C 74 E, 20.3.2008, s. 791.

(5) EUVL L 43, 19.2.2008, s. 39.